Brumbies blaas Tahs se vlam dood | Netwerk24
Deur Sportredaksie 08 Junie 2019 13:54
Die Waratahs se kans om die uitspeelrondes van die Superrugby-reeks te haal, is Saterdag deur die Brumbies beëindig.
Die Brumbies se heelagter, Tom Banks, soek deurkomkans Saterdag teen die Waratahs. Foto: Getty Images
Die Brumbies het vier drieë gedruk om met 35-24 te wen, nadat hulle teen rustyd gerieflik met 28-3 voor was.
Dit was die Brumbies se vier drieë in die eerste helfte wat die grondslag vir die oorwinning gelê het. Hoewel die besoekers se losskakel, Christian Leali'ifano, in die eerste helfte 'n keer of wat goeie lyne gehardloop het, was die Tahs se ondergang eerder hul ongeorganiseerde verdediging. Die Tahs het nie regtig met duikslae misluk nie, eerder gapings gelos rondom die losskrums wanneer die Brumbies op hul doellyn was.
Michael Hooper, kaptein van die Waratahs. Foto: Getty Images
In die tweede helfte het die Waratahs met nuwe ywer op die veld gedraf en in die Brumbies se helfte van die veld geboer en selfs hul agterstand aansienlik laat krimp. Maar 'n oorwinning het net-net buite hul bereik gebly.
Michael Hooper, kaptein van die Tahs, het nie net met die bal in die hand nie, maar ook met sy verdediging die oog gevang. Maar wanneer jou span by twee geleenthede oor die doellyn is en die bal verloor, soos wat Jed Holloway en Lachlan Swinton oorgekom het, moet jy nie vra hoekom hy verloor het nie.
Puntemakers: Brumbies 35 (28): Drieë: Rory Arnold, Andy Muirhead, Irae Simone, Folau Fainga'a, Tom Cusack. Doelskoppe: Christian Leali'ifano (5). Waratahs 22 (3): Drieë: Nick Phipps, Adam Ashley-Cooper, Curtis Rona. Doelskoppe: Bernard Foley (3). Strafdoel: Foley.